Van diskoers tot destruksie (en die pad terug) - Diskoers
Van diskoers tot destruksie (en die pad terug)
Posted on Februarie 25, 2019 Maart 3, 2019
“Fooie moet val! Steyn moet val! Afrikaans moet val!”
Alles wat nie is soos wat ek dit wil hê nie, moet sommer net “VAL!”
Liewe lesers, ‘n kultuur van “valisme” het die Universiteit van die Vrystaat, soos baie ander, in ‘n magsgreep vasgevang. Elke dag word ons gekonfronteer met die retoriek van afbreek. Die geleenthede om rasionele gedagtes te deel en debat te voer word geannekseer deur ideologies-besmette lektors, boeiende beleide en kwaadgesinde medestudente. Opbou, ontwikkel en kultivering van diverse denke is skynbaar iets van die verlede.
Liewe lesers, ons sit tans in ‘n situasie waarin gesels met geweld vervang word en diskoers ingeruil word vir destruksie.
Ek, as ‘n onbeskaamde kampvegter vir vrye-spraak, sien die afbreek van gesonde debat op kampus as ‘n onregverdigbare euwel – en ek is nie die enigste een nie.
Tesame met ‘n paar ander studente wie se harte warm klop vir vrye diskoers (en Afrikaans), het ek ŉ plan beraam om die donker kronkelpaadjie waarop ons Universiteit afdwaal aan te spreek. Ons het geweet – dit is tyd om konstruktiewe diskoers na te jaag, tyd om diverse denke, bo diverse demografie te stel en tyd om die gesprek weer aan die gang te sit.
Hoe ons dit sou doen het ons egter nie geweet nie.
Ek is seker dat baie van ons al met die volgende omstandighede gekonfronteer was:
Jy het vir ‘n toets geleer. Jy verstaan die werk. Die vrae is selfs nie te moelik gestel nie. Tog, wanneer jy pen op papier wil sit, ewe skielik, is jou kop so leeg soos ‘n student se petroltenk! Jy weet die antwoord was reg voor jou. Jy weet dit het op bladsy 137 gestaan, maar, vir niks in die lewe, kan jy onthou wat dit is nie.
Dit is hoe ons ŉ paar maande gelede gevoel het. Ons het die probleem verstaan, ons het geweet wat die einddoel is, maar wat gedoen moes word, wel… Paul alleen weet.
In hierdie donker oomblik, het Paul Maritz, direksielid by AGENDA, met my kontak gemaak en my gevra om ‘n projek te loods. ‘n Projek wat ywer en durf sal verg, tog een wat my hart laat fladder het: die stigting van ‘n Afrikaanse debatsvereniging op Kovsies!
Soos my kop die woorde verwerk het, het my hart – uit volle bors – geskreeu: JA!
‘n Paar weke daarna (met baie werk agter die blad) word die Universiteit van die Vrystaat Afrikaanse Debats-Aksie (UVADA) gebore. Ons droom om ‘n platform te hê waarop ons diskoers kan bou, ons denke kan laat vryloop, en ons sê, in ONS taal, te kan sê, het waar geword.
Die tyd het aangebreek vir ons om van ons basse af te klim, ons bêkke oop te maak, en die gesprek voort te sit. Ten spyte van teenstand en ten spyte van die oneindige aanslae van die wat met ons verskil, is dit nou ons verantwoordelikheid om nie stil te bly nie.
So, kom ons kom terug op die regte pad en vertel ons eie storie:
Van destruksie tot diskoers – hoe debat die wêreld verander het.
Volg die Universiteit van die Vrystaat Afrikaanse Debat-Aksie op Twitter: UVADA
Arno Roodt is ‘n 3de jaar BCom Regte student, met ‘n groot liefde vir ekonomie, debat en politiek. Hy is ‘n jong entrepreneur, en altyd aan die werk met een of ander besigheidsplan. Hy het ook ‘n irrasionele vrees vir motte.